
Татарстан Рәисе Администрациясе Җитәкчесе Әсгать Сәфәров Татарстан Республикасыннан «Россия лидерлары» идарәчеләре конкурсының округ финалында катнашучылар белән очрашты, алар төбәк этабы кысаларында иң кызыклы тәкъдимнәр әзерләгәннәр. Очрашу Казан Кремлендә узды.

Конкурсның бишенче юбилей сезоны кагыйдәләренә ярашлы, бөтен илдән катнашучылар алдында командалар формалаштыру һәм бергәләп Россия субъектлары башлыклары тарафыннан яңгыратылган иң актуаль социаль-икътисадый мәсьәләләрне хәл итүне тәкъдим итү бурычы тора. Рөстәм Миңнеханов Татарстан конкурсантларына Татарстанда сәнәгать җитештерүенә ярдәм итү системасын камилләштерү буенча чаралар комплексын эшләргә тәкъдим иткән иде.

Исегезгә төшерәбез, республикадан округ финалына 63 кеше үтте, шуларның 8е - төрле елларда Татарстан Рәисенең кадрлар резервында катнашучылар.

Республика Рәисе Администрациясе Җитәкчесе Әсгать Сәфәров Рөстәм Миңнехановның «Россия лидерлары» конкурсына һәрвакыт зур игътибар бирүен билгеләп үтте һәм финалистларга әзерләнгән тәкъдимнәре өчен рәхмәт белдерде.

Чарада шулай ук Премьер-министр урынбасары – ТР икътисад министры Мидхәт Шаһиәхмәтов, ТР Башлыгы каршындагы Эшкуарлар хокукларын яклау буенча вәкаләтле вәкил – ТР Рәисе ярдәмчесе Фәрит Габделганиев, шулай ук республика сәнәгать һәм сәүдә министры урынбасары Родион Карпов катнашты.

Аралашу барышында финалистлар конкурста катнашудан алган тәэсирләре белән уртаклаштылар һәм республика җитәкчелегенә сәнәгать җитештерүенә ярдәм итү системасын камилләштерү буенча үз идеяләре турында сөйләделәр.

Республика ведомстволары җитәкчеләре конкурсантлар әзерләгән тәкъдимнәрнең сыйфатын билгеләп үттеләр, шулай ук республикада бизнес һәм сәнәгатькә ярдәм итү мәсьәләләренә үз карашларын белдерделәр.

Очрашу ахырында Әсгать Сәфәров «Россия лидерлары» конкурсында катнашучыларга рәхмәт белдерде һәм, Россиянең әйдәп баручы экспертларын җәлеп итеп, аларга һөнәри үсештә ярдәм итәргә вәгъдә бирде. Моннан тыш, ул очрашуда катнашучыларны республика Рәисенең кадрлар резервына кертү мәсьәләсен эшләргә кушты.

Шунысын да билгеләп үтәргә кирәк, «Россия лидерлары» идарәчеләр конкурсының округ финалы Түбән Новгородта 2023 елның 27-29 октябрендә узачак. Суперфинал 2024 елның февраленә планлаштырылган. суперфинал алдыннан традицион рәвештә Татарстаннан аның катнашучылары белән республика Рәисе Рөстәм Миңнеханов очраша.
Әсгать Сәфәров Татарстан Республикасыннан "Россия лидерлары» идарәчеләр конкурсының округ финалында катнашучылар белән очрашты